
Бүген Татарстан Республикасы Президенты Рөстәм Миңнеханов Казан һәм Чаллыда төзелеше тәмамлана алмый торган торак объектлары мәсьәләсе буенча киңәшмә уздырды.

Киңәмшә ТР Хөкүмәте Йортында үтте, анда өлешләп фатир алучылардан инициатив төркем чакырылды.

Киңәмшәдә ТР Премьер-министрының беренче урынбасары Алексей Песошин катнашты, ул катлаулы объектлар төзелешен тәмамлау мәсьәләләрен алып бара.

Кыскача доклад белән Чаллы шәһәре муниципаль берәмлеге башлыгы Наил Мәһдиев, Казан шәһәре муниципаль берәмлеге башлыгы Илсур Метшин чыгыш ясады.

Наил Мәһдиев хәбәр иткәнчә, 2015 елда Чаллыда 939 кеше намуссыз төзүчеләрдән зыян күргән дип теркәлделәр ("Фон", "Свей" компанияләре). Соңгы ике елда 583 кеше өчен торак йортларны төзеп бетерү һәм сафка кертү мәсьәләләре хәл ителде (2015 елда - 163 кеше, 2016 елда - 420 кеше). Кертелгән акча күләме - 220 млн. сум. 2016 ел августында 307 өлешләп фатир алучы өчен йорт сафка кертелде, 2016 елның ноябрь аенда сафка кертелгән йортта тагын 113 кеше фатирлы булды.

Бүгенге көнгә Чаллыда тагын 356 өлешләп фатир алучылар мәсьәләсен хәл итү кала. Шул исәптән 65/10 торак йортыннан 100 кеше; 65/06 йортыннан 93 кеше; 65/03 йортыннан 163 өлешләп фатир алучы.

Наил Мәһдиев сүзләренчә, әлеге мәсьәләләрне хәл итүдә Татарстан Республикасы Хөкүмәте ярдәме кирәк.

Наил Мәһдиев хәбәр иткәнчә, "Фон" төзүче-компаниядә вакытлы идарә итүче билгеләнгән. Ул шулай ук канализация коллекторын төзеп бетерүдә ярдәм сораган иде (акча кирәк).

Рөстәм Миңнехановның 2017 елда ничә өлешләп фатир алучы мәсьәләсен хәл итү каралганы турындагы соравына җавап биреп, Наил Мәһдиев хәбәр иткәнчә, барысы да конкурс идарә итүчеләренә бәйле, ләкин барлык калган 356 кеше дә төзелеп беткән фатирларына урнаша алсыннар иде дигән теләк бар.

Илсур Метшин хәбәр иткәнчә, 2016 елда Казанда 5 торак йорт гамәлгәкертелде. Бу «Симфония» ТК №2, Б. Урманче, 6 йорты (2,3 секцияләре), Г. Баруди,4, Бехтерева,3 йортлары һәм МЧС ТК нда №1 йорты секциясе.

2017 елда Четаев/Адоратский урамнары киселешендәге һәм Четаев урамындагы йортларгы сафка кертү көтелә. Шулай ук ул "Свей", "Фон" компанияләренең Казандагы төзелеп бетмәгән торак объектлары турында хәбәр итте (Әмирхан ур., Четаев, Достоевский, ак. Губкин, Павлюхин, Фучик ур., Нокса төшүе ур.)

Илсур Метшин Татарстан Президентыннан проблемалы йортларга инженер коммуникацияләрен китерүне челтәр компанияләрнең инвестицион программаларына кертүне сорады. Әлеге үтенечне өлешләп фатир алучылар вәкилләре дә җиткерде.

Шуннан өлешләп фатир алучылар Рөстәм Миңнехановка, Алексей Песошинга һәм киңәшмәдә катнашучыларга сорауларын бирә алдылар. Күбесенчә сораулар йортларның сафка кертелү вакыты һәм төзелешне дәвам итүгә акча табу юлларына кагылды.

Сорауларга җавап биреп, ТР Президенты Рөстәм Миңнеханов белдергәнчә, республика җитәкчелеге алданган фатир алучылар хәлен аңлый. "Кызганычка каршы, бу мәсьәләләрне тиз хәл итеп булмый, - диде ул. - Без бөтен мөмкилнекләрне һәм активларны табырга, төзелеш процессына җәлеп итәргә тырышабыз. Чаллы, Казан администрацияләренә мөмкинлек булганда җир кишәрлекләрен бирергә һәм аннан кергән акчаны төзелешне тәмамлауга юнәлдерергә йөкләнеш бирелде. Ләкин җир ресурслары да чикле. Проблемалы йортларда буш фатирлар булса, аларны сатып алырлык структураларне эзләп була, шул рәвешле төзелешне дәвам итеп була. Бу киңәшмә нәтиҗәләре буенча протокол төзеләчәк, тиешле йөкләмәләр биреләчәк. Мин сезне ышандыра алам - шәһәр администрацияләре вәкилләре сезнең белән даими рәвештә очрашып торачаклар. Җәй җиткәнче мин сезнең белән тагын очрашырмын".

Алданган өлешләп фатир алучыларга мөрәҗәгать итеп Рөстәм Миңнеханов әйтте: "Безне, чиновникларны, кешелексез дип уйламагыз. Миңа үземә дә сезнең шундый катлаулы хәлгә калуыгыз бик күңелсез. Барлык йортлар буенча, чыннан да, зур эш алып барыла, миңа атна саен мәгълүмат килеп тора. Әйдәгез, алга таба барыйк, ярдәм итәр өчен бөтен мөмкинлекләрне кулланыйк. Бигрәк тә Казанда хәлләр авыр. Чаллы буенча, минемчә, 2017 елда без бу эшкә нокта куя алырбыз".
Рөстәм Миңнеханов алданган өлешләп торак алучыларга: Безне, чиновникларны, кешелексез дип уйламагыз